UDHËZIM I PËRBASHKËT
Nr. 228, datë 25.11.2022

MBI PROCEDURËN E REGJISTRIMIT TË TË HUAJIT NË AUTORITETIN PËRGJEGJËS VENDOR PËR KUFIRIN DHE MIGRACIONIN

Në mbështetje të pikës 4 të nenit 102 të Kushtetutës, pikës 7, të nenit 29, të ligjit nr. 79/2021 “Për të huajt”, me qëllim rregullimin e procedurave të bashkëpunimit mes autoriteteve përgjegjëse për trajtimin e të huajve me qëndrim të ligjshëm në Republikën e Shqipërisë,

UDHËZOJMË:

I. Regjistrimi i të huajit pranë autoritetit përgjegjës vendor për kufirin dhe migracionin
1. I huaji, sipas përcaktimeve të nenit 29 dhe nenit 136 të ligjit nr. 79/2021 “Për të huajt”, regjistrohet brenda 10 ditëve nga dita e hyrjes, pranë autoritetit përgjegjës vendor për kufirin dhe migracionin ku ka vendqëndrimin, nëpërmjet formularit të plotësuar sipas modelit në aneksin nr. 1 të këtij udhëzimi.
2. I huaji, pasi ka hyrë në territorin e Republikës së Shqipërisë, regjistrohet në njërën nga format e mëposhtme;
a) në momentin e hyrjes në PKK, duke plotësuar formularin e regjistrimit dhe dorëzuar atë pranë punonjësit të shërbimit në PKK, si dhe duke u pajisur me konfirmimin e regjistrimit të nënshkruar nga ky punonjës;
b) nëpërmjet sistemeve elektronike të komunikimit on-line, duke dërguar formularin e regjistrimit në adresën e autoritetit vendor për kufirin dhe migracionin ku i huaji ka vendbanimin, si dhe duke u pajisur me mesazhin e konfirmimit të regjistrimit;
c) nëpërmjet dorëzimit të formularit të regjistrimit pranë autoritetit vendor për kufirin dhe migracionin ku ka vendqëndrimin;
d) nëpërmjet shërbimit të hotelerisë ku është akomoduar.
II.  Informimi i autoritetit përgjegjës vendor për kufirin dhe migracionin nga hotelet dhe qendrat e pushimit, mbi mbërritjen dhe largimin e të huajve nga ambientet e tyre
1. Hotelet dhe qendrat e pushimit, sipas përcaktimeve në pikën 2, të nenit 136, të ligjit nr. 79/2021 “Për të huajt”, çdo ditë dërgojnë në rrugë elektronike pranë autoritetit përgjegjës vendor për kufirin dhe migracionin të dhëna për: 
a) të huaj të akomoduar në ambientet e tyre, sipas formularit në aneksin nr. 2 të këtij udhëzimi;
b) të huajit të cilët qëndrojnë në ambientet e tyre me shume së 10 ditë, regjistrimin on-line të të huajit, sipas procedurës së përcaktuar në kreun I të këtij udhëzimi. 
2. Autoriteti përgjegjës vendor për kufirin dhe migracionin, brenda 30 ditëve nga hyrja në fuqi e këtij udhëzimi, duhet të njoftojnë të gjitha hotelet dhe qendrat e pushimit, mbi detyrimet që rrjedhin nga ky udhëzim, si dhe t’i informojnë ata mbi modalitete e zbatimit të këtij detyrimi.
III. Dispozita të fundit
1. Për zbatimin e këtij udhëzimi ngarkohet Drejtoria e Përgjithshme e Policisë së Shtetit.
2. Ky udhëzim hyn në fuqi menjëherë dhe botohet në Fletoren Zyrtare. 
MINISTËR I BRENDSHËM

